Mistä on kyse? Oulussa kokeillaan tänä talvena, miten puulastut soveltuvat liukkauden torjuntaan

Kokeilu tehdään kolmen kilometrin tieosuudella kevyen liikenteen väylällä

Kokelua varten on tilattu Sveitsistä 50 kuutiota kevyesti suolattuja puulastuja

Kokeilussa hiekoitushiekka korvataan suolaliuoksella kyllästetyillä puulastuilla kolmen kilometrin matkalla kevyen liikenteen väylällä. Kokeilu tehdään Kiviniemen ja Äimäraution välisellä pyörätiellä. Kokeilussa tien toisella puolella hiekoitetaan perinteiseen tapaan ja toiselle puolelle sirotellaan puulastuja.

Kokeilussa ovat mukana liikennevirasto ja Pohjois-Pohjanmaan ely-keskus. Samanlainen menetelmä on käytössä Sveitsissä La Chaux-de-Fondsin kaupungissa, missä kokemukset ovat olleet elyn mukaan positiivisia.

Nyt selvitetään, miten puulastut sopivat liukkauden torjuntaan Suomen olosuhteissa. Lastut ovat muutaman millimetrin paksuisia ja 5-20 millimetrin pituisia.

Kokeilua varten on tilattu Sveitsistä 50 kuutiota käsiteltyä lastua.

Puu ei pölise hiekan tapaan

Puulastujen puolesta puhuu ympäristöystävällisyys. Ne myös kiinnittyvät jäähän nopeasti. Oletuksena on, että puulastut eivät pölise hiekan tapaan. Lastujen sisältämän suolan määrä on niin pieni, että se ei aiheuta ympäristölle haittaa.

Kun talven aikana lämpötila nousee nollaan ja sen yläpuolelle moneen kertaan, väylillä oleva lumi tai jää sulaa ja perinteinen hiekoitushiekka uppoaa siihen. Näin väylät täytyy hiekoittaa yhä uudellen ja uudelleen.

Puulastuja ei tarvitse todennäköisesti lisätä yhtä usein kuin hiekkaa, koska ne kelluvat veden päällä. Kun tie taas jäätyy, puulastu jää osin pinnalle estämään liukkautta.

Hiekkaa levitetty teille runsaasti

Tämän talvikauden jatkuvassa kokeilussa selvitetään, voitaisiinko puulastuja käyttämällä myös säästää rahaa. Esimerkiksi viime talvena Oulun katujen hiekoitukseen käytettiin puolitoista kertaa keskimääräistä enemmän hiekkaa.

Hiekkaa levitettiin kaupungin teille viime talven aikana yli 7 000 tonnia. Teiden puhdistusurakka jatkui kesän korvalle saakka.